Renault Vel Satis

Το Renault Vel Satis ήταν ένα μεσαίο πολυτελές hatchback αυτοκίνητο της κατηγορίας E που παρήχθη από τη γαλλική αυτοκινητοβιομηχανία Renault. Κατασκευάστηκε από τις αρχές του 2002 έως τις 27 Αυγούστου 2009 σε 62.201 αριστεροτίμονα αντίτυπα και από το 2002 έως το 2005 σε μόλις 1.293 δεξιοτίμονα αντίτυπα. Αντικατέστησε το Renault Safrane στον ρόλο του κορυφαίου μοντέλου της εταιρείας, αν και σημείωσε πολύ λιγότερες πωλήσεις από αυτό, καθώς είχαν παραχθεί 312.779 αντίτυπα σειράς Safrane. Επίσης, το Vel Satis ήταν και το πρώτο μοντέλο της Renault που προσέφερε Adaptive cruise control (κατασκευαζόταν από την Bosch). Τελικώς, αντικαταστάθηκε στα τέλη του έτους 2010 από το Renault Latitude.

Ονομασία 

Η ονομασία του μοντέλου προήλθε από τον συνδυασμό των λέξεων VELocité και SATISfaction (ταχύτητα και ικανοποίηση, ευχαρίστηση). Το μοντέλο εξελίχθηκε ως το «πρότζεκτ X73» και μπήκε στη μαζική παραγωγή στις αρχές του 2002, αν και στα τέλη του 2001 είχαν ήδη κατασκευαστεί 412 πιλοτικά μοντέλα προ-παραγωγής.

Αισθητική 

Το Vel Satis αντικατέστησε το Renault Safrane τον Απρίλιο του 2002, μετά από μια μελέτη με ασυνήθιστο εξωτερικό σχεδιασμό που είχε παρουσιαστεί ένα χρόνο νωρίτερα. Παρομοίως με το Renault Avantime, το Vel Satis ήταν μια έκφραση των τότε προσπαθειών της Renault να ξεχωρίσει από τον ανταγωνισμό με ένα «εξωφρενικής» σχεδίασης πολυτελές μοντέλο που απευθυνόταν στον απαιτητικό ατομικιστή.

Το ξεχωριστό χαρακτηριστικό του Vel Satis ήταν το ιδιαίτερα μεγάλο ύψος του, καθώς ήταν 13 εκατοστά ψηλότερο από τον προκάτοχο Renault Safrane. Αυτό του προσέδωσε άπλετους εσωτερικούς χώρους, αλλά ταυτόχρονα και μια εξωτερική αισθητική που θεωρήθηκε ως υπερβολικά ριζοσπαστική ή και άσχημη, με αποτέλεσμα οι περισσότεροι υποψήφιοι αγοραστές πολυτελών αυτοκινήτων να κρατήσουν απόσταση. Ενδεικτικώς στη Γερμανία, το 2003 η Renault κατάφερε να πουλήσει 1.570 αντίτυπα του Vel Satis, το 2004 ακόμα 699 αντίτυπα και το 2008 κατάφερε να πουλήσει μόλις 51 αντίτυπα.

Γενικότερα, η εξωτερική του εμφάνιση θεωρήθηκε ακόμα και από τον Τύπο αυτοκινήτου ως παράξενη και ότι είχε προσπαθήσει να συνδυάσει στοιχεία από διαφορετικές εκδοχές αμαξωμάτων ταυτόχρονα, με ένα άσχημο τελικό αποτέλεσμα. Λόγω του μεγάλου ύψους του αμαξώματος, ο αεροδυναμικός συντελεστής Cd του μοντέλου ήταν μέτριος για τα τότε στάνταρ, στο 0,335. Από την άλλη όμως, το σχήμα αυτό, του προσέδωσε τότε μια κορυφαία εσωτερική ευρυχωρία και, επίσης, μια μεγάλη πίσω 5η πόρτα, η οποία κατέστησε δυνατή τη μεταφορά ογκωδών αποσκευών. Επιπλέον, τα πίσω καθίσματα μπορούσαν να αναδιπλωθούν προς τα εμπρός, αυξάνοντας έτσι τον όγκο αποσκευών. Στις δοκιμές πρόσκρουσης του ανεξάρτητου οργανισμού Euro NCAP (Πρόγραμμα αξιολόγησης νέων μοντέλων της Ευρώπης), το Vel Satis απέσπασε 5 στα 5 αστέρια.

Το Vel Satis βασίστηκε στην ίδια πλατφόρμα με το Renault Laguna δεύτερης γενιάς και το Renault Espace τέταρτης γενιάς και, όπως και αυτά, κατασκευάστηκε στο Sandouville, κοντά στη Χάβρη της Νορμανδίας, στη βόρεια Γαλλία.

Επίπεδα εξοπλισμού 

 Initiale
 Privilege
 Expression
 Authentique

Ανανέωση του 2005 

Αν και τον Απρίλιο του 2005 το μοντέλο υπέστη μια ελαφριά ανανέωση, τόσο στην εξωτερική αισθητική, όσο και στον εξοπλισμό, ωστόσο δεν κατάφερε να βελτιώσει τις εξ αρχής χαμηλές και διαρκώς φθίνουσες πωλήσεις. Μάλιστα η νέα αυτή σειρά του Vel Satis δεν κυκλοφόρησε ποτέ στις δεξιοτίμονες χώρες, λόγω ανυπαρξίας ζήτησης.

Λόγω της διαρκούς πτώσης των πωλήσεων, η παραγωγή του Vel Satis διακόπηκε στις 12 Νοεμβρίου 2009, μετά την παραγωγή 62.201 αντιτύπων, μια παραγωγή πολύ χαμηλότερη από τα 312.779 Renault Safrane που κατασκευάστηκαν. Το Vel Satis ήταν μια εμπορική καταστροφή και επίσης μια σοβαρή οικονομική απώλεια για τη Renault, η οποία είχε επενδύσει 630 εκατομμύρια ευρώ στο πρότζεκτ εξέλιξης του μοντέλου. Μάλιστα εκτιμήθηκε τότε ότι η Renault έχανε 18.710 ευρώ για κάθε παραγόμενο Vel Satis Στις αρχές του 2011, το διαδέχθηκε το Renault Latitude, το οποίο αναπτύχθηκε ως μέρος της συνεργασίας της Renault με τη Nissan και είχε πιο συμβατικό σχεδιασμό.

Επίσημο προεδρικό αυτοκίνητο 

Μέχρι και το 2009, το Renault Vel Satis ανήκε στον κύκλο των επίσημων υπηρεσιακών αυτοκινήτων των Γάλλων Προέδρων, αρχικά του Ζακ Σιράκ και στη συνέχεια του Νικολά Σαρκοζί, οι οποίοι χρησιμοποίησαν ένα ειδικό αντίτυπο του Vel Satis, αν και χρησιμοποίησαν περισσότερο εκτενώς τα Citroën C6 πρώτης γενιάς και Peugeot 607.

Αναφορές

Εξωτερικοί σύνδεσμοι 

 Γνωριμία με το Renault Vel Satis (4Τροχοί - Μάρτιος 2002)

Vel Satis
Αυτοκίνητα πολυτελείας
Γαλλικά αυτοκίνητα